LV Eiropas Savienības Oficiālais Vēstnesis L 266/19

KOMISIJAS ĪSTENOŠANAS LĒMUMS (ES) 2017/1870

(2017. gada 16. oktobris)

par atsauces uz elektronisko rēķinu sagatavošanas Eiropas standartu un tā sintakšu saraksta publicēšanu saskaņā ar Eiropas Parlamenta un Padomes Direktīvu 2014/55/ES

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2014. gada 16. aprīļa Direktīvu 2014/55/ES par elektroniskajiem rēķiniem publiskā iepirkuma procedūrās (1) un jo īpaši tās 3. panta 2. punktu un 11. panta 2. punkta trešo daļu,

tā kā:

(1) Direktīvas 2014/55/ES mērķis ir veicināt elektronisko rēķinu ieviešanu publiskā iepirkuma procedūrās, nodrošinot semantisko sadarbspēju un uzlabojot juridisko noteiktību. Elektronisko rēķinu radītās priekšrocības palielinās, ja rēķina izveidi, nosūtīšanu, pārsūtīšanu, saņemšanu un apstrādi var pilnībā automatizēt. Vienota elektronisko rēķinu sagatavošanas Eiropas standarta izmantošana un ierobežota sintakšu saraksta noteikšana garantē šo priekšrocību panākšanu iekšējā tirgū.

(2) Komisija saskaņā ar Direktīvas 2014/55/ES 3. pantu pieprasīja Eiropas standartizācijas organizācijām, pamatojoties uz 2014. gada 10. decembra standartizācijas pieprasījumu C(2014) 7912 final (2), izstrādāt elektronisko rēķinu sagatavošanas Eiropas standartu un ar to saistītos nodevumus, no kuriem svarīgākais ir sintakšu saraksts.

(3) Eiropas Standartizācijas komiteja (CEN) 2017. gada 28. jūnijā saskaņā ar CEN klasifikācijas sistēmu izdeva Eiropas standartu “EN 16931-1:2017, Elektronisko rēķinu sagatavošana – 1. daļa: Elektroniskā rēķina pamatelementu semantiskais datu modelis” un sintakšu sarakstu “CEN/TS 16931-2:2017, Elektronisko rēķinu sagatavošana – 2. daļa: EN 16931-1 atbilstošu sintakšu saraksts”.

(4) CEN izstrādātie saistītie nodevumi, kuru mērķis ir atbalstīt elektronisko rēķinu sagatavošanas Eiropas standarta īstenošanu, ir pieejami CEN tīmekļa vietnē.

(5) Komisija saskaņā ar Direktīvas 2014/55/ES 3. panta 1. punktu veica testu, lai pārbaudītu, vai tiešais lietotājs var praktiski pielietot elektronisko rēķinu sagatavošanas Eiropas standartu. Testa rezultāti liecināja, ka Eiropas standarts EN 16931-1:2017 atbilst paredzētajam mērķim un Direktīvas 2014/55/ES 3. panta 1. punkta otrajā daļā uzskaitītajiem kritērijiem, jo īpaši praktiskuma, lietošanas ērtības un iespējamo īstenošanas izmaksu kritērijiem. Ziņojums par minētā testa rezultātiem 2017. gada 11. oktobrī tika iesniegts Eiropas Parlamentam un Padomei.

(6) Lai nodrošinātu to, ka elektroniskie rēķini pēc iespējas drīz tiek saņemti un apstrādāti atbilstīgi elektronisko rēķinu sagatavošanas Eiropas standartam un ar to saistītajām sintaksēm, šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

(7) Tādēļ atsauce uz standartu “EN 16931-1:2017, Elektronisko rēķinu sagatavošana – 1. daļa: Elektroniskā rēķina pamatelementu semantiskais datu modelis” un sintakšu saraksts “CEN/TS 16931-2:2017, Elektronisko rēķinu sagatavošana – 2. daļa” būtu jāpublicē Eiropas Savienības Oficiālajā Vēstnesī,

IR PIEŅĒMUSI ŠO LĒMUMU.

1. pants

Ar šo publicē atsauci uz elektronisko rēķinu sagatavošanas Eiropas standartu “EN 16931-1:2017, Elektronisko rēķinu sagatavošana – 1. daļa: Elektroniskā rēķina pamatelementu semantiskais datu modelis” un sintakšu sarakstu ar atsauci “CEN/TS 16931-2:2017, Elektronisko rēķinu sagatavošana – 2. daļa: EN 16931-1 atbilstošu sintakšu saraksts”, kas noteikts šā lēmuma pielikumā.

2. pants

Direktīvas 2014/55/ES 11. panta 2. punkta pirmajā daļā minētie pasākumi stājas spēkā ne vēlāk kā 2019. gada 18. aprīlī.

3. pants

Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

Briselē, 2017. gada 16. oktobrī Komisijas vārdā – priekšsēdētājs Jean-Claude JUNCKER

(1) OV L 133, 6.5.2014., 1. lpp.

(2) Komisijas 2014. gada 10. decembra Īstenošanas lēmums C(2014) 7912 final on a standardisation request to the European standardisation organisations as regards a European standard on electronic invoicing and a set of ancillary standardisation deliverables pursuant to Regulation (EU) No 1025/2012 of the European Parliament and of the Council (M/528).